টানা এক ঘন্টা যাবৎ হেঁটে, ক্লান্ত শরীর যখন বিছিয়ে দিলাম ভারতের মেঘালয় রাজ্য থেকে নেমে আসা পাহাড়ি ঝর্ণার ঝকঝকে পরিষ্কার শীতল পানিতে, তখন সেই ক্লান্তি অতিসুখে পরিণত হতে এক সেকেন্ডও লাগেনি। কিভাবে যে এতটা পথ হেঁটেছি, বুঝতেই পারিনি। চাইলে নৌকায়ও যেতে পারতাম কিন্তু অ্যাডভেঞ্চারপ্রেমীদের কি আর নৌকায় ভালো লাগে! ঝকঝকে শীতল পানির প্রবল স্রোত আর ঢেউয়ে, বড় বড় পাথর আঁকড়ে ধরে শৈবাল হওয়া। সামনে সবুজে ঘেরা উঁচু উঁচু পাহাড়। দূরের পাহাড়টা এতই উঁচু, দেখে মনে হয় যেন মেঘ ছুঁয়ে আছে। পাহাড়ের চূড়া থেকে বিরামহীনভাবে গড়িয়ে পড়ছে ঝর্ণার পানি আর তার শব্দে সারা শরীর যেন নেচে ওঠে আজ। এ যেন নায়াগ্রা জলপ্রপাতেরই প্রতিচ্ছবি।